Itultuloymo ti Umadani ken Jehova
“Umadanikayo iti Dios, ket isu umadaninto kadakayo.”—SANT. 4:8.
1, 2. (a) Ania dagiti ‘gakat’ ni Satanas? (b) Ania ti makatulong kadatayo nga umadani iti Dios?
PINARSUA ni Jehova a Dios dagiti tattao nga addaan iti panagkasapulan nga umadani kenkuana. Ngem kayat ni Satanas a panunotentayo a ditay kasapulan ni Jehova. Dayta a kinaulbod ti itantandudo ni Satanas sipud idi inallilawna ni Eva idiay hardin ti Eden. (Gen. 3:4-6) Agingga ita, adu a tattao ti mangipagarup a saanda a kasapulan ti Dios.
2 Imbag laengen ta mabalintay a liklikan ti silo ni Satanas. “Saantayo nga ignorante kadagiti gakatna.” (2 Cor. 2:11) Ikagkagumaannatay nga iyadayo ken Jehova babaen ti panangimpluensiana kadatayo a mangaramid kadagiti di umiso a desision. Ngem kas ipakita ti napalabas nga artikulo, kabaelantayo ti mangaramid iti umiso a desision mainaig iti trabaho, paglinglingayan, ken pamilia. Ipakita daytoy nga artikulo no kasano a ti balanse a panangmatmat iti teknolohia, salun-at, kuarta, ken panagpannakkel ket makatulong kadatayo nga ‘umadani iti Dios.’—Sant. 4:8.
TEKNOLOHIA
3. Ilawlawagmo no kasano a ti teknolohia ket mangyeg iti pagimbagan wenno pagdaksan.
3 Iti intero a lubong, gagangayen dagiti elektroniko a gadyet. Nagsayaat dagita nga alikamen no umiso ti panangusartayo. Ngem no saan, iyadayonatayo dagita iti nailangitan nga Amatayo. Alaentayo a pagarigan ti kompiuter. Ti magasin a basbasaem ket naisurat ken naipablaak iti tulong dagiti kompiuter. Dakkel ti maitulong ti kompiuter iti panagsukimat ken komunikasion ken no dadduma, para iti makapabang-ar a paglinglingayan. Ngem mabalin a masobraantayo ti mangusar iti teknolohia. Sisisikap nga al-allukoyen dagiti negosiante dagiti tattao a masapul a maaddaanda kadagiti kabaruan a gadyet. Maysa a lalaki ti agtarigagay unay iti tablet computer nga uray la sililimed nga inlakona ti maysa a kidney-na tapno laeng makagatang. Anian a minamaag a panagsakripisio!
4. Ania ti inaramid ti maysa a Kristiano tapno maparmekna ti sobra a panagusarna iti kompiuter?
4 Ad-adda pay a napeggad no isakripisiom ti relasionmo ken Jehova gapu iti di umiso wenno nalabes a panagusar iti teknolohia. Kuna ni Jon, * maysa a Kristiano a dandanin 30 ti tawenna: “Ammok ti kuna ti Biblia a masapul a ‘gatangentayo ti nainggundawayan a tiempo’ para iti naespirituan a bambanag. Ngem no maipapan iti kompiuter, ti bagik ti kangrunaan a kabusorko.” Masansan nga agkomkompiuter ni Jon agingga iti tengnga ti rabii. “No kasta a nabambannogak, ad-adda met a diak maisardeng ti maki-chat wenno agbuya kadagiti ababa a video, a pakairamanan dagiti di maitutop,” kunana. Tapno maisardengna daytoy nga ugalina, imprograma ni Jon nga automatiko nga agiddep ti kompiuterna iti oras a masapulen a maturog.—Basaen ti Efeso 5:15, 16.
5, 6. (a) Ania ti responsabilidad dagiti nagannak kadagiti annakda? (b) Kasano a masigurado dagiti nagannak a nasayaat ti pakikadkaduaan dagiti annakda?
5 Nagannak, saan a kasapulan a kontrolenyo ti amin a garaw dagiti annakyo, ngem masapul nga ammuenyo ti pangus-usaranda iti kompiuter. Diyo baybay-an nga agbuyada iti imoral, naranggas nga ay-ayam, espiritismo, ken dakes a pannakitimpuyog iti internet tapno laeng adda obraenda ken saanda a makaistorbo. No baybay-anyo ida, amangan no kunaenda, ‘Mayat latta siguro ta didakam met bibiangan da Daddy ken Mommy.’ Kas nagannak, responsabilidadyo a salakniban dagiti annakyo—pakairamanan dagiti tin-edyer—iti aniaman a mabalin a mangyadayo kadakuada ken Jehova. Uray pay dagiti animal salaknibanda dagiti annakda manipud iti peggad. Panunotem ti aramiden ti ina nga oso no adda mangdangran kadagiti babassit nga annakna!—Idilig iti Oseas 13:8.
6 Tulonganyo dagiti annakyo a makikadua kadagiti mapagulidanan a Kristiano, ubbing man ken natataengan. Laglagipenyo a kasapulan dagiti annakyo ti tiempoyo a makikadua kadakuada! Adda koma tiempoyo nga agkakatawa, agaayam, agtrabaho, ken ‘umadani iti Dios’ kas pamilia. *
SALUN-AT
7. Apay a kayattay amin ti agtalinaed a nasalun-at?
7 Masansan a komustaentayo ti rikna ti sabsabali. Agsagsagaba dagiti tattao iti sakit sipud idi namati ken Satanas dagiti immuna a nagannaktayo ken inyadayoda ti bagbagida manipud ken Jehova. Maragsakan ni Satanas no agsakittayo gapu ta marigatantayon nga agserbi ken Jehova. Ket no mataytayo, ad-addan a saantay a makapagserbi. (Sal. 115:17) Siempre, normal laeng nga aramidentayo ti amin a kabaelantayo tapno nasalun-attayo. * Ket rumbeng laeng a maseknantayo iti salun-at dagiti kakabsattayo.
8, 9. (a) Kasano a maliklikantayo ti panaglablabes no maipapan iti salun-at? (b) Ania ti pagimbagan ti panangpatanor iti rag-o?
8 Ngem saan koma a ti salun-attayo ti kangrunaan a pakaseknantayo. Adda dagidiay mangyen-endorso iti nadumaduma a kita ti panagdieta, panangagas, wenno produkto nga uray la ad-adun ti tiempoda iti dayta ngem iti panangikasabada iti naimbag a damag ti Pagarian ti Dios. Mabalin nga ipagarupda a tultulonganda ti sabsabali. Ngem di umiso nga iyendorso dagiti produkto a pagpasalun-at wenno pagpapintas sakbay wenno kalpasan dagiti gimong iti Kingdom Hall wenno dagiti asamblea wenno kombension. Apay?
9 Agtataripnongtayo tapno pagsasaritaantayo ti naespirituan a bambanag ken tapno rumayray ti rag-otayo, a resulta ti nasantuan nga espiritu ti Dios. (Gal. 5:22) Kadagiti kasta a panagtataripnong, saan a maitutop a pagsasaritaan ti nadumaduma a kita ti panangagas ken produkto—adda man mangiruangan wenno awan—ta isiasina ti panggep ti gimong ken pukawenna ti rag-o ti dadduma. (Roma 14:17) Desision ti maysa no ania ti kayatna a kita ti pannakaaywan ti salun-atna. Maysa pay, awan asinoman a makaipaay iti solusion iti amin a sakit. Uray dagiti kalaingan a doktor lumakay, agsakit, ken matayda. Ken ti nalabes a pannakaseknan iti salun-attayo saanna a manayonan ti kaatiddog ti biagtayo. (Luc. 12:25) Iti sabali a bangir, “ti puso a narag-o nasayaat a pangagas.”—Prov. 17:22.
10. (a) Ania dagiti kualidad a napintas iti imatang ni Jehova? (b) Kasanotayo a matagiragsak ti kasayaatan a salun-at iti agdama?
10 Kasta met, umiso laeng a maseknantayo iti langatayo. Ngem ditay koma padpadasen nga ikkaten ti amin a pakakitaan ti panaglakay wenno panagbaket. Dagita ket mabalin nga ebidensia ti kinamataengan, dignidad, ken makin-uneg a kinaimnas. Kas pagarigan, kuna ti Biblia: “Ti kinaubanan ket korona ti kinapintas no masarakan dayta iti dalan ti kinalinteg.” (Prov. 16:31) Kasta ti panangmatmat kadatayo ni Jehova, ket ikagumaantay koma a kitaen ti bagitayo sigun iti panangmatmatna. (Basaen ti 1 Pedro 3:3, 4.) Ngarud, kasapulan kadi nga irisgotayo ti salun-at wenno biagtayo babaen iti di kasapulan a medical treatment wenno operasion tapno laeng nasaysayaat ti itsuratayo? Ti “rag-o ni Jehova” ket gubuayan ti pudno a kinapintas nga iyanninaw ti makin-uneg a kinatao, aniaman ti edad wenno salun-at ti maysa. (Neh. 8:10) Idiayto laeng baro a lubong a maaddaantayo iti naan-anay a salun-at ken kinapintas. (Job 33:25; Isa. 33:24) Bayat nga ur-urayentayo dayta, ti praktikal a sirib ken pammati tulongannatayo nga agtalinaed a nasinged ken Jehova bayat nga ar-aramidentayo ti kasayaatan iti agdama a kasasaadtayo.—1 Tim. 4:8.
KUARTA
11. Kasano nga agbalin a silo ti kuarta?
11 Saan a dakes ti kuarta, kasta met ti panagnegosio. (Ecl. 7:12; Luc. 19:12, 13) Ngem ti “ayat iti kuarta” iyadayonatayo ken Jehova. (1 Tim. 6:9, 10) Mabalin a kumapuy ti espiritualidadtayo gapu iti “pakaringgoran daytoy a sistema,” wenno ti nalabes a pannakaseknan kadagiti kasapulan iti biag. Kasta met ti epekto ti “makaallilaw a pannakabalin ti kinabaknang,” ti di umiso a kapanunotan a ti kinabaknang ket mangyeg iti manayon a kinaragsak ken kinatalged. (Mat. 13:22) Imbatad ni Jesus nga “awan” ti asinoman a makapagserbi iti Dios ken iti kinabaknang.—Mat. 6:24.
12. Ania dagiti makaallilaw a tukon nga alisto a panguartaan, ken kasano a maliklikam dagita?
12 Ti di umiso a panangmatmat iti kuarta ket mabalin a mangituggod iti dakes nga ar-aramid. (Prov. 28:20) Gapu ta kayatda ti insigida a bumaknang, adda dagidiay gimmatang iti tiket ti loteria wenno nakimiembro iti networking wenno pyramid scheme, a kinombinsirda pay ketdi ti dadduma a kakabsat. Namati ti dadduma iti kari nga uray bassit laeng ti itedda a puonan, umawatdanto iti dakkel a ganansia. Agmasiribka ket dika agpaallilaw gapu iti kinaagum. Saanka koma a nalaka a mamatpati iti tukon a di nakappapati.
13. Ania ti kayat ni Jehova a panangmatmattayo iti kuarta?
13 No iyun-unatayo ti “pagarian ken ti kinalintegna,” bendisionan ni Jehova ti balanse a pannakaseknantayo kadagiti kasapulantayo iti biag. (Mat. 6:33; Efe. 4:28) Dina kayat nga agdudungsatayo iti gimong gapu iti kasta unay a bannogtayo iti trabaho wenno kuarta la ti pampanunotentayo bayat a nakatugawtayo iti Kingdom Hall. Ngem adu ita ditoy lubong ti mamati a maaddaanda laeng iti natalged a masakbayan ken nanam-ay a biag no ipamaysada ti agbirok iti kuarta. Masansan nga iparegtada kadagiti annakda ti materialistiko nga ambision. Impakita ni Jesus a di nainkalintegan ti kasta a panagpampanunot. (Basaen ti Lucas 12:15-21.) Nalabit ipalagip daytoy kadatayo ti kapadasan ni Gehazi, nga impagarupna nga anamongan latta ni Jehova uray no isu ket naagum.—2 Ar. 5:20-27.
14, 15. Apay a saantay koma nga agpannuray iti pinansial a sistema daytoy a lubong? Mangted iti pagarigan.
14 Naipadamag nga adda dagiti agila a nalmes ta saanda nga inibbatan ti nakadakdakkel nga ikan a nagammatanda. Posible kadi a mapasamak ti umasping a kasasaad iti maysa a Kristiano? “Nakain-inutak iti kuarta,” kinuna ti maysa a panglakayen nga agnagan iti Alex. “No masobraak ti naibukbokko a shampoo, isublik ti dadduma iti pagkargaan.” Nupay kasta, nailaw-an ni Alex a mangusar iti kuartana iti stock market ta impagarupna a dakkelto ti maganansiana ket mabalinnanton ti agikkat iti trabahona sa agpayunir. Gapu iti dayta, inadalna a naimbag ti stock market ket inusarna ti urnongna ken ti kuarta nga inutangna tapno makagatang kadagiti stock nga alisto kano a ngumato ti gatadna. Ngem anian ta namimpinsan a nagsuek ti gatad dagita. “Kayatko a pasublien ti kuartak,” kinuna ni Alex. “Impagarupko a no agurayak laeng, maabrutkonto met laeng ti gatad dagiti ginatangko nga stock.”
15 Iti adu a bulan, awanen ti sabali a pinampanunot ni Alex no di dagiti stock-na. Saannan a maipamaysa dagiti naespirituan a bambanag, ken di payen makaturturog. Ngem saanen a nagsubli ti dati a gatad dagiti stock-na. Nalugi ni Alex ket kasapulan nga ilakona ti balayna. “Nagsagaba unay ti pamiliak gapu ti inaramidko,” inaminna. Ngem adda nagpateg a leksion a naadalna. “Ammok a sigurado a mapaay ti asinoman nga agtalek iti sistema ni Satanas.” (Prov. 11:28) Kinapudnona, no agpannuraytayo iti urnong, negosio, wenno abilidadtayo nga agsapul iti kuarta iti daytoy a sistema, kaipapananna nga agtaltalektayo iti “dios daytoy a sistema,” a ni Satanas. (2 Cor. 4:4; 1 Tim. 6:17) Nanipud idin, pinasimple ni Alex ti biagna “maigapu iti naimbag a damag.” Gapu iti dayta, naragragsak itan ni Alex ken ti pamiliana ket nasingsingeddan ken Jehova.—Basaen ti Marcos 10:29, 30.
PANAGPANNAKKEL
16. Kasano a makagunggona ti panagpannakkel, ken kaano nga agbalin a pagdaksan dayta?
16 Saan a kanayon a dakes ti agpannakkel. Kas pagarigan, ipagpannakkeltayo a maysatayo a Saksi ni Jehova. (Jer. 9:24) Gapu iti dayta, ikagkagumaantayo ti agaramid iti umiso a desision ken sumurot kadagiti nangato a pagalagadan ti Dios. Ngem no ad-adda nga agpannuraytayo iti bukodtayo a pannakaammo, mayadayotayo ken Jehova.—Sal. 138:6; Roma 12:3.
17, 18. (a) Mangdakamat kadagiti napakumbaba ken napannakkel a tattao iti Biblia. (b) Ania ti inaramid ti maysa a kabsat tapno saan a mayadayo ken Jehova gapu iti kinapannakkel?
17 Dakamaten ti Biblia dagiti tattao a napannakkel ken kasta met dagidiay napakumbaba. Sipapakumbaba ni David a nagpaiwanwan ken Jehova, ket binendisionan ti Dios. (Sal. 131:1-3) Ngem impababa ni Jehova dagiti napannakkel nga ari a da Nabucodonosor ken Belsazar. (Dan. 4:30-37; 5:22-30) Adda met dagiti situasion a mangsubok iti kinapakumbabatayo. Kas pagarigan, ni Ryan, nga agtawen iti 32 ken maysa a ministerial nga adipen, ket immakar iti sabali a kongregasion. Kinunana: “Namnamaek idi a dagus a mairekomendaak a panglakayen, ngem limmabas ti makatawen nga awan ti napasamak.” Agsakit ngata ti nakem ni Ryan gapu ta saan nga inrekomenda dagiti panglakayen? Isardengna ngatan ti makigimong ken ipalubosna a mayadayo ken Jehova ken iti kongregasion gapu iti panagpannakkelna? Ania ti aramidem no sika ni Ryan?
18 “Binasak amin a masarakak a topiko maipapan iti namnama a naitantan,” malagip ni Ryan. (Prov. 13:12) “Nabigbigko a masapul a sursuruek ti agbalin a naanus ken napakumbaba. Nasken a bay-ak a sanayennak ni Jehova.” Saanen a ti bagina ti pinampanunotna no di ket ti panagserbi iti sabsabali—iti kongregasion ken iti ministerio. Idi agangay, naaddaanen kadagiti narang-ay nga iyad-adalan iti Biblia. “Saanen a ti pannakadutokko kas panglakayen ti pampanunotek ta tagtagiragsakek ti ministeriok,” kunana. “Isu a nasorpresaak idi nadutokanak a panglakayen maysa ket kagudua a tawen kalpasanna.”—Basaen ti Salmo 37:3, 4.
AGTALINAED A NASINGED KEN JEHOVA!
19, 20. (a) Kasanotayo a masigurado a saannatay a mayadayo ken Jehova dagiti inaldaw nga aktibidadtayo? (b) Siasino dagiti nasayaat a tuladentayo a nagtalinaed a nasinged ken Jehova?
19 Awan pagdaksan dagiti banag a nausig iti daytoy nga artikulo ken iti immun-una no la ket agbalintayo a balanse. Pagpannakkeltayo ti panagbalintayo nga adipen ni Jehova. Ti naragsak a pamilia ken nasayaat a salun-at ket sagut ni Jehova. Bigbigentayo met a ti sekular a trabaho ken kuarta ket makatulong iti pannakaipaay dagiti kasapulantayo. Ammotayo a makapabang-ar ti panaglinglingay ken makatulong ti teknolohia. Ngem mayadayotayo ken Jehova no nalabes wenno di umiso ti panangusartayo kadagita wenno agbalindan a lapped iti panagdayawtayo.
Dimo ipalubos nga adda aniaman a mangyadayo kenka manipud ken Jehova!
20 Siempre, dayta ti kayat ni Satanas a mapasamak. Ngem mabalinmo a salakniban ti bagim ken ti pamiliam! (Prov. 22:3) Umadanika ken Jehova, ket agtalinaedka a nasinged kenkuana. Adu dagiti ehemplo iti Biblia a mabalin a tuladentayo. Da Enoc ken Noe “nakipagna[da] iti pudno a Dios.” (Gen. 5:22; 6:9) “Nagtalinaed a natibker [ni Moises] a kasla kitkitaenna daydiay Maysa a di makita.” (Heb. 11:27) Kanayon nga inaramid ni Jesus ti impaaramid ni Amana, ket nabendisionan gapu iti dayta. (Juan 8:29) Tuladem dagita nga ulidan. ‘Agrag-oka a kankanayon. Agkararagka a di agressat. Mainaig iti isuamin agyamanka.’ (1 Tes. 5:16-18) Ket dimo ipalubos nga adda aniaman a mangyadayo kenka manipud ken Jehova!
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn